“O‘ZBEKISTON TEMIR YO‘LLARI” DAK PASSAJIR LOKOMOTIVLARI PARKINI YANGILASh. PASSAJIR ELEKTROVOZLARINI XARID QILISh” LOYIHASINI AMALGA OShIRISh ChORA-TADBIRLARI TO‘G‘RISIDA

Xitoy Xalq Respublikasi (XXR) Hukumati tomonidan Shanxay hamkorlik tashkilotiga a’zo mamlakatlarga beriladigan mablag‘lardan foydalangan holda moliyalashtiriladigan “O‘zbekiston temir yo‘llari” DAK passajir lokomotivlari parkini yangilash. Passajir elektrovozlarini xarid qilish” (keyingi o‘rinlarda loyiha deb yuritiladi) investitsiya loyihasini amalga oshirish maqsadida:
 1. Ma’lumot uchun qabul qilinsinki, “O‘zbekiston temir yo‘llari” DAK hamda CSR “Chjuchjou elektrovozsozlik kompaniyasi” (XXR) o‘rtasida “O‘zbekiston temir yo‘llari” DAK passajir lokomotivlari parkini yangilash. Passajir elektrovozlarini xarid qilish” loyihasini amalga oshirish doirasida 15 ta passajir elektrovozlarini yetkazib berish bo‘yicha 73,8 mln. AQSh dollari miqdorida shartnoma tuzildi.
 2. Belgilansinki, mazkur shartnomani moliyalashtirish quyidagi tartibda amalga oshiriladi:
 shartnoma qiymatining 5 foizi “O‘zbekiston temir yo‘llari” DAK shaxsiy mablag‘lari hisobidan to‘lanadi;
 shartnoma qiymatining 95 foizi XXR Eksimbanki tomonidan 5 yillik imtiyozli davrni hisobga olgan holda, 20 yil muddatga beriladigan qarz mablag‘larini qayta moliyalash yo‘li bilan O‘zbekiston Respublikasi Tashqi iqtisodiy aloqalar milliy banki krediti hisobidan to‘lanadi.
 3. Belgilab qo‘yilsinki:
 “O‘zbekiston temir yo‘llari” DAK O‘zbekiston Respublikasi Tashqi iqtisodiy aloqalar milliy bankining krediti bo‘yicha qarz oluvchi, shuningdek kredit mablag‘laridan maqsadli foydalanish va loyihani samarali amalga oshirish uchun javobgar bo‘lgan ijro etuvchi agentlik hisoblanadi;
 asosiy qarzni uzish, kredit xizmati bo‘yicha foizlar, komissiyalar va boshqa xarajatlarni to‘lash “O‘zbekiston temir yo‘llari” DAK mablag‘lari hisobidan amalga oshiriladi.
 4. Quyidagilar:
 loyihaning TIAsi asosiy texnik-iqtisodiy parametrlari bilan 1-ilovaga muvofiq;
 XXR Eksimbanki qarz mablag‘larini, kredit bo‘yicha foizlar va komissiyalarni to‘lash jadvali 2-ilovaga muvofiq tasdiqlansin.
 5. O‘zbekiston Respublikasi Tashqi iqtisodiy aloqalar milliy banki belgilangan tartibda ro‘yxatga olingan shartnoma asosida mazkur loyihani moliyalash uchun:
 XXR Eksimbanki bilan yakka tartibdagi qarz bitimini;
 “O‘zbekiston temir yo‘llari” DAK bilan XXR Eksimbanki qarz mablag‘larini qayta moliyalash bo‘yicha kredit shartnomasini tuzsin.
 6. O‘zbekiston Respublikasi moliya vaziriga belgilangan tartibda XXR Eksimbanki oldida O‘zbekiston Respublikasi Tashqi iqtisodiy aloqalar milliy bankining to‘lov majburiyatlari bo‘yicha O‘zbekiston Respublikasi nomidan kafolat berish vakolati berilsin.
 7. O‘zbekiston Respublikasi Adliya vazirligi belgilangan tartibda O‘zbekiston Respublikasi kafolati bo‘yicha yakka tartibdagi qarz bitimida nazarda tutilgan shaklda yuridik xulosa bersin.
 8. “O‘zbekiston temir yo‘llari” DAK mazkur loyihani amalga oshirish doirasida import qilinadigan mahsulotlar bo‘yicha bojxona to‘lovlari (bojxona rasmiylashtiruvi yig‘imlaridan tashqari), shuningdek CSR “Chjuchjou elektrovozsozlik kompaniyasi” (XXR) kompaniyasi tomonidan bajariladigan ishlar (xizmatlar) bo‘yicha qo‘shilgan qiymat solig‘i to‘lashdan ozod etilsin.
 Etkazib beriladigan passajir elektrovozlariga kafolat va servis xizmati ko‘rsatish davrida CSR “Chjuchjou elektrovozsozlik kompaniyasi” (XXR) kompaniyasi tomonidan olib kelinadigan jihozlar va uskunalar vaqti-vaqti bilan bojxona to‘lovlari to‘lanmasdan, vaqtinchalik olib kirish rejimida saqlanishiga ruxsat etilsin.
 9. O‘zbekiston Respublikasi Tashqi ishlar vazirligi “O‘zbekiston temir yo‘llari” DAK talabnomalariga ko‘ra, loyihani amalga oshirishda ishtirok etuvchi xorijiy mutaxassislarning kirish vizalari konsullik va boshqa yig‘imlar undirib olinmasdan belgilangan tartibda rasmiylashtirib berilishini ta’minlasin.
 10. O‘zbekiston Respublikasi Ichki ishlar vazirligi “O‘zbekiston temir yo‘llari” DAK talabnomalariga ko‘ra, loyihani amalga oshirishda ishtirok etuvchi xorijiy mutaxassislarga ko‘p martalik vizalar berish va ularning muddatini uzaytirish, shuningdek xorijiy mutaxassislarning yashash joyida vaqtincha ro‘yxatda turish va uning muddatini uzaytirishni davlat boji undirib olinmasdan ta’minlasin.
 11. Mazkur Qarorning ijrosini nazorat qilish O‘zbekiston Respublikasi Bosh vaziri Sh.M. Mirziyoyev zimmasiga yuklansin.